กรมประมง เปิดตลาดกุ้งก้ามกราม สินค้าสัตว์น้ำแปรรูป กลางกรุง หนุนช่วยเกษตรกรบรรเทาปัญหาราคาผลผลิตตกต่ำ
กรมประมง เปิดตลาดกุ้งก้ามกราม สินค้าสัตว์น้ำแปรรูป กลางกรุง หนุนช่วยเกษตรกรบรรเทาปัญหาราคาผลผลิตตกต่ำ นายมีศักดิ์ ภักดีคง อธิบดีกรมประมง เปิดเผยว่า กรมประมงได้ให้ความช่วยเหลือพี่น้องเกษตรกรผู้เพาะเลี้ยงสัตว์น้ำในการระบายผลผลิตผ่านช่องทางต่างๆ เพื่อบรรเทาความเดือดร้อนอย่างต่อเนื่อง ล่าสุดได้จับมือกับบริษัท ปตท. น้ำมันและการค้าปลีก จำกัด (มหาชน) หรือโออาร์ ในการสนับสนุนและเพิ่มช่องทางการจำหน่ายผลผลิตสัตว์น้ำให้แก่เกษตรกรเพื่อให้สามารถส่งตรงถึงมือผู้บริโภคได้โดยตรง ไม่ผ่านพ่อค้าคนกลาง ในบริเวณพื้นที่ของสถานีบริการน้ำมัน พีทีที สเตชั่น ซึ่งได้นำร่อง “กุ้งก้ามกราม” เข้าเปิดตลาดเป็นสินค้าสัตว์น้ำชนิดแรก นำมาจากฟาร์มของเกษตรกรในจังหวัดสุพรรณบุรี นครปฐมและราชบุรี มาจำหน่ายในสถานีบริการน้ำมัน พีทีที สเตชั่น เขตกรุงเทพมหานคร ในทำเลที่มีประชาชนสัญจรอย่างคับคั่ง 4 แห่ง ประกอบด้วย จุดที่ 1 พีทีที สเตชั่น สวัสดิการ ร.1 รอ. ถนนวิภาวดีรังสิต แขวงสามเสนใน เขตพญาไท จุดที่ 2 พีทีที สเตชั่น ประชาอุทิศ-ลาดพร้าว เลียบด่วน 304, แขวงวังทองหลาง เขตวังทองหลาง จุดที่ 3 พีทีที สเตชั่น เทพรักษ์ แขวงท่าแร้ง เขตบางเขน และจุดที่ 4 พีทีที สเตชั่น แขวงตลิ่งชัน เขตตลิ่งชัน โดยจะเปิดจำหน่ายพร้อมกันทั้ง 4 จุด ในวันอาทิตย์ที่ 7 และ 14 มิถุนายน 2563 ในเวลาตั้งแต่ 09. 00 น. เป็นต้นไปนอกจากนี้ ยังมีสินค้าสัตว์น้ำแปรรูปอื่นๆ มาร่วมจำหน่ายด้วย อาทิ ปลาสลิดแดดเดียว ปลาช่อนแดดเดียว ผลิตภัณฑ์ปลาดุกแปรรูป เช่น ปลาดุกเส้นหวาน ปลาดุกแผ่น ปลาดุกร้า หนังปลาดุกทอดกรอบ ผลิตภัณฑ์ปลานิลแปรรูป เช่น จ๊อปลานิล ปลานิลแดดเดียว คั่วกลิ้งปลานิล เป็นต้น